Parlamentar FIDESZ atacă sistemul de justiţie din România: ”Acţionează la comandă politică”. Despre Iohannis: ”Arogant”

Deputatul ungur István Bajkai, membru al partidului de guvernământ FIDESZ, a declarat vineri că sistemul de justiţie românesc nu funcţionează independent şi conform normelor statului de drept, ci la comandă politică, pronunţând sentinţe la comandă, potrivit agenției maghiare de presă MTI.

Politicianul ungar a acuzat Înalta Curte din România că ar fi pronunţat nejustificat sentinţa de condamnare pentru terorism a lui István Beke şi Zoltán Szőcs, acuzați de DIICOT că au vrut să detoneze un dispozitiv exploziv la 1 decembrie 2015 la Târgu Secuiesc.

Acesta a subliniat că astfel statul român le transmite maghiarilor, că au de ce să se teamă cei care sprijină în continuare ideea de autonomie şi drepturile minorităţilor. Persecutarea din motive politice “evocă anii ’50, nu Europa de astăzi” – a adăugat politicianul Fidesz, citat de MTi.

Zoltán Lomnici consideră că preşedintele României Klaus Iohannis face un pas arogant, nedrept că nu se preocupă de cazul lui István Beke şi Zoltán Szőcs. Degeaba au cerut audienţă prin senatorul de Covasna, László Fejér, a spus acesta, potrivit MTI. Şeful statului român doreşte să transmită prin acest refuz că nu alocă timp comunităţii maghiare autohtone – a formulat fostul preşedinte al curţii supreme a Ungariei, care a anunţat că se vor adresa Consiliului Europei, alături de László Fejér, în această chestiune.

Declarațiile lui István Bajkai vin pe fondul controverselor privind presupusa adăpostire a politicianului Marko Attila (UDMR) în Ungaria. Cotidianul Libertatea a publicat în iunie 2018 primele imagini cu politicianul Marko Attila (UDMR), condamnat în România și refugiat în Ungaria. Deși este căutat de Interpol, Marko Attila apare în fotografiile făcute la Budapesta în compania unor politicieni maghiari și români, scrie Libertatea.

Astfel, imaginile îl arată pe Marko Attila la o terasă împreună cu Tamas Sandor, președintele Consiliului Județean Covasna, și Potapi Arpad Janos, secretar de stat în Guvernul Ungariei, coordonatorul Secretariatului de stat pentru politica națională. Cei trei participau la Festivalul Secuiesc din Budapesta, desfășurat în perioada 11-13 mai 2018.

Reamintim că Marko Attila, fost șef al Departamentului pentru Relații Interetnice din Guvern și ex-deputat UDMR, a fost condamnat definitiv la trei ani de închisoare cu suspendare, pentru retrocedarea ilegala a clădirii Colegiului Szekely Miko, din municipiul Sfântu Gheorghe. El a fost condamnat în primă instanță la cinci ani de închisoare cu executare în dosarul ANRP. Liderul UDMR a fugit în Ungaria, de unde postează deseori mesaje pe Facebook și dă interviuri în presa maghiară și cea română. Autoritățile de la Budapesta nu au făcut până acum eforturi de a-l aresta și trimite în România, mai scrie Libertatea.